Termini per demanar proves abans d’un judici. Es pot demanar al Jutjat que sol·liciti a l’empresa que aporti algunes proves el dia del judici fins 5 dies abans del dia esmentat. És útil demanar proves a l’empresa quan hi ha documents que només en té i no es poden aconseguir d’una altra manera. Igualment, es poden demanar també que se citin testimonis amb aquest termini. Termini per a un nou acomiadament després d’un acomiadament improcedent per requisits de forma. Quan un acomiadament és declarat improcedent, per no complir els requisits formals, l’empresa pot optar per readmetre’l i després realitzar un nou acomiadament en el termini de 7 dies des de la sentència. Termini per recórrer una sentència. Si una sentència pot ser recorreguda en suplicació, el termini per anunciar la intenció de recórrer és de 5 dies hàbils des que es rep la sentència. Termini perquè l’empresa esculli quan un acomiadament és improcedent. En ser declarat un acomiadament improcedent, l’empresa té un termini de 5 dies per triar entre readmetre el treballador i pagar-li els salaris de tramitació o pagar-lila indemnització per acomiadament improcedent. En cas que el treballador sigui representant dels treballadors, és ell el que elegeix. Termini per demanar l’execució d’una sentència o una conciliació judicial. Quan una empresa no compleix l’obligació de pagar una quantitat reconeguda en una sentència o conciliació judicial, hi ha un termini de 3 mesos per sol·licitar al jutjat l’execució d’aquesta sentència o acord. D’aquesta manera s’intentarà que l’empresa compleixi l’embargament de béns per cobrir el deute. Termini per demanar la readmissió després d’un acomiadament improcedent. En cas que un acomiadament sigui declarat improcedent i l’empresa opti per readmetre o no esculli i llavors s’entén que opta implícitament per la readmissió, el treballador té fins a 3 mesos de termini per demanar que se’l readmeti en el cas que l’empresa no ho faci. Termini que l’empresa té per indicar el dia de readmissió després d’un acomiadament improcedent. Quan l’empresa opta per la readmissió té un termini de 10 dies per indicar al treballador la data de reincorporació, i hi ha d’haver almenys 3 dies de termini entre la comunicació i la data esmentada. Termini de reclamació al FOGASA. Des que es pot reclamar al FOGASA per la insolvència de l’empresa o la declaració de concurs i reconeixement dels deutes, es té el termini d’1 any per reclamar-li el pagament de les quantitats de què es fa càrrec aquest organisme. Termini de responsabilitat als subcontractes. Quan hi ha una subcontractació, l’empresa principal també és responsable dels salaris i cotitzacions durant 3 anys. Termini de responsabilitat entre empreses quan hi ha una subrogació. Quan hi ha una subrogació, hi ha un termini de 3 anys de responsabilitat de les dues empreses pels deutes anteriors a la subrogació.